**Nagyköveti látogatás Celje városban (gazdaság)**

Március 8-án Szilágyiné Bátorfi Edit nagykövet és Thomas Bernadette külgazdasági szakdiplomata látogatást tettek Celje városában, ahol a köz- és magánszektor jelentősebb képviselőivel találkoztak, köztük **Bojan Šrot celjei polgármesterrel**, **Stane Rozman, alpolgármester, múzeumigazgatóval,** **Marjan Jakob a Celeia tejüzem igazgatójával, Izidor Krivec Celjske Mesnine húsüzem igazgatójával, Drago Polak a Regionális Kereskedelmi és Iparkamara igazgatójával és dr. Stanislav Lipovšek celjei püspökkel.** A látogatás célja, a jövőben történő gazdasági és kulturális együttműködési lehetőségek feltérképezése volt. (A polgármesteri hivatalban, a múzeumban tett látogatásról és a püspökkel folytatott beszélgetésről külön jelentés készül.)

A **Celeia tejüzem** az egyik legfontosabb piaci szereplő a szektorban, termékskálája lefedi a szlovén szükségleteket, kibocsátása 75%-át Szlovéniában értékesíti. További 20%-ot Jugoszlávia utódállamaiban, és a maradékot Csehországban és Ausztriában.

A feldolgozott teljes tej mennyiséget Szlovéniában vásárolja fel, gyakorlatilag azoktól az agrártermelő szövetkezetektől, amelyek a tejgyár tulajdonosai. (Lásd jelentésünk Sloveng Gradecből.) Fontos számukra a nemzeti érték és a minőség. Tervezik sajtkészítő kapacitásuk bővítését, de egyelőre forráshiányosak, hitelt nem akarnak felvenni. Esetleg potenciális befektetővel lehetséges tárgyalás, de inkább saját erőből oldják meg. A fogyasztói bizalom erősítése érdekében bevezettek egy digitális termékeredet nyomon követő rendszert. A terméken elhelyezett QR kód és a mobiltelefonra kialakított applikáció segítségével vásárlóik már az üzletben információt kaphatnak arról, hogy melyik farmon állították elő a feldolgozott tejet.

*A cég nem tudja kihasználni Szlovénia érvényes tejexport engedélyét Kína felé, mivel nem rendelkezik UHT kapacitással, és így termékeik lejárati idejének hossza nem elegendő. Ezen a ponton elképzelhető a magyar befektetők, partnerek bekapcsolódása.*

A **Celjske Mesnine húsüzem** a legnagyobb piaci szereplő Szlovéniában. Szlovén piaci részesedése 70%, éves forgalma 85 M EUR, munkavállalóinak száma 800 fő. Havi 700 tonna szalámit és 1000 tonna friss húst állítanak elő, emellett évi 200.000 db szárított sonkát készítenek (prosut). Valamennyi nagy szlovén márka az ővé. A cégcsoport hús mellett bor és pezsgőtermeléssel is foglalkozik a gronja radgonai telephelyén. Évente 5 millió liter bort készítenek, termékeik 70%-a pezsgő. A cég magán tulajdonban van, a részvények jelentős hányadával a cégvezető rendelekzik.

A cég termékei nagy részét Szlovénián belül értékesíti, a fennmaradót pedig a volt Jugoszláv tagországokba, Németországba, Olaszországba és Ausztriába exportálja. Magyarországról a Kométa van jelen beszállítói között, valamint a Lidl-nek értékesítenek. Csak vöröshússal foglalkoznak. Marhahúsból elég nyersanyagforrással rendelkeznek, (össztermék forgalom 70%-a marhahús) ám disznóhúsból hiányuk van.

A megbeszélés során áttekintést adtunk a magyar befektetési környezetről és a szállítási lehetőségekről. B**emutattuk, a korábban az MNKH-n keresztül látókörünkbe került, alföldi központú Napsugár Trade Kft. működését és ajánlatát, ami felkeltette érdeklődésüket. A celjei vállalat minden együttműködésre nyitott, viszont főleg húst vennének és nem élő állatot.**

**A beszélgetés során Szilágyiné Bátorfi Edit nagykövet és Drago Polak, a Regionális Kereskedelmi és Iparkamara vezetője megállapodott egymással, hogy a hatékonyabb gazdasági együttműködés előmozdítása érdekében a celjei iparkamara felveszi a kapcsolatot a határ menti magyar megyék iparkamaráival, valamint említésre került a 2018. május 7-8.-án Szentgotthárdon megrendezésre kerülő fórum is.**